CELEX: 52008XG0611(01)
Language: sk
Date: 2008-06-11
Title: Závery Rady o osobitnej správe Dvora audítorov č. 9/2007 o hodnotení rámcových programov EÚ v oblasti výskumu a technologického rozvoja – je možné zlepšiť prístup Komisie?

11.6.2008   
            
            
               SK
            
            
               Úradný vestník Európskej únie
            
            
               C 145/6
            
         Závery Rady o osobitnej správe Dvora audítorov č. 9/2007 o hodnotení rámcových programov EÚ v oblasti výskumu a technologického rozvoja – je možné zlepšiť prístup Komisie?
   (2008/C 145/03)
   RADA EURÓPSKEJ ÚNIE,
   PRIPOMÍNAJÚC závery Rady o zlepšení skúmania osobitných správ vypracovaných Dvorom audítorov v súvislosti s postupom udeľovania absolutória (1).
   PRIPOMÍNAJÚC, že v článku 163 ods. 1 Zmluvy sa ustanovuje, že „cieľom Spoločenstva je posilňovať vedeckú a technologickú základňu priemyslu Spoločenstva a podporovať rozvoj jeho konkurencieschopnosti na medzinárodnej úrovni, pri podpore všetkých výskumných činností, ktoré sa pokladajú za nevyhnutné v iných kapitolách tejto zmluvy“, a pripomínajúc aj dôležitý prínos rámcových programov (ďalej len „RP“) pre dosiahnutie cieľov lisabonskej stratégie, a to aj pokiaľ ide o ľudské zdroje v oblasti výskumu a rozvoja, pričom vysokú prioritu majú verejné investície do vedy a výskumu a podpora súkromných investícií, reformovanie verejných výskumných infraštruktúr a podpora internacionalizácie.
   PRIPOMÍNAJÚC, že predchádzajúce hodnotenia RP, ako napríklad hodnotenie po piatich rokoch v roku 2004, významne prispeli k spusteniu a prijatiu následných RP.
   PRIPOMÍNAJÚC súčasné právne záväzky Komisie, pokiaľ ide o monitorovanie, hodnotenie a oznamovanie informácií o RP, osobitne článok 7 rozhodnutia Európskeho parlamentu a Rady č. 1982/2006/ES z 18. decembra 2006 o siedmom rámcovom programe Európskeho spoločenstva v oblasti výskumu, technického rozvoja a demonštračných činností (2007 – 2013) (ďalej len „7. RP“) (2), článku 27 a 28 nariadenia Európskeho parlamentu a Rady (ES) č. 1906/2006 z 18. decembra 2006, ktorým sa ustanovujú pravidlá pre účasť podnikov, výskumných centier a univerzít na akciách v rámci siedmeho rámcového programu a pre šírenie výsledkov výskumu (2007 – 2013) (3), ako aj rozhodnutia Rady o osobitných programoch (4).
   
               1.
            
            
               VÍTA osobitnú správu Európskeho dvora audítorov č. 9/2007 o hodnotení rámcových programov EÚ v oblasti výskumu a technologického rozvoja – je možné zlepšiť prístup Komisie? (5) (ďalej len „osobitná správa“) a OCEŇUJE úsilie a výsledky Európskeho dvora audítorov pri vypracovaní tejto rozsiahlej osobitnej správy.
            
         
               2.
            
            
               PRIKLADÁ VEĽKÝ VÝZNAM celkovým záverom osobitnej správy a VÍTA odporúčania, ktoré sú v nej uvedené.
            
         
               3.
            
            
               BERIE NA VEDOMIE odpovede Komisie pripojené k osobitnej správe a VÍTA opatrenia, ktoré sa už prijali alebo ktoré sa plánujú na účely zlepšenia prístupu Komisie k hodnoteniam.
            
         
               4.
            
            
               POZNAMENÁVA, že osobitná správa Dvora audítorov sa vzťahuje na obdobie štvrtého až šiesteho RP EÚ v oblasti výskumu a technického rozvoja a že okrem hodnotenia sa zaoberá širším okruhom otázok, ako napríklad štruktúra, koordinácia a vykonávanie RP.
            
         
               5.
            
            
               UZNÁVA, že Európsky dvor audítorov zistil, že príslušné útvary Komisie vykonávajúce RP splnili formálne požiadavky platné v celej Komisii vrátane požiadaviek špecifikovaných v oznámeniach o hodnotení z roku 2000 a 2002.
            
         
               6.
            
            
               ZDÔRAZŇUJE, a to aj so zreteľom na nadchádzajúci postup strednodobého hodnotenia 7. RP, že monitorovanie, hodnotenie a preskúmanie majú významnú úlohu pri účinnom fungovaní a prípadnej úprave RP („learning programmes“) a pri pomoci formovaniu budúcich politík v oblasti výskumu na európskej i vnútroštátnej úrovni.
            
         
               7.
            
            
               POZNAMENÁVA, že Komisia v roku 2000 vypracovala rámec celkového hodnotenia, ktorý sa revidoval v rokoch 2002 a 2007 a neustále sa upravuje najmä v 7. RP, ako sa uvádza v hodnotení ex ante 7. RP (6), v interných normách pre hodnotenie (7) a v nedávno vypracovanom „rámci hodnotenia kvality“ (8). Tieto zlepšenia zahŕňajú nový impulz pre existujúcu internú sieť Komisie pre hodnotenie v oblasti výskumu a technického rozvoja, lepšie pravidelné zhromažďovanie údajov z projektov, nový počítačový systém pre 7. RP, jednotnejšie a systematické používanie ukazovateľov výkonu a podporovanie vedeckých meracích postupov; a Rada preto OČAKÁVA nadchádzajúce následné hodnotenie 6. RP v roku 2008.
            
         
               8.
            
            
               ZDÔRAZŇUJE, že napriek týmto úpravám je potrebné ďalšie úsilie na zlepšenie systémov podloženého monitorovania a hodnotenia výskumu; preto:
            
         
               9.
            
            
               VYZÝVA Komisiu, aby venovala čo najväčšiu pozornosť odporúčaniam uvedeným v osobitnej správe a najmä:
               
                           a)
                        
                        
                           zabezpečila lepšiu zrozumiteľnosť logiky zásahov pri vypracúvaní a vykonávaní rámcových programov v kontexte príslušných rozhodovacích postupov Spoločenstva, najmä na úrovni programov a projektov, s koherentnými a lepšie vymedzenými vedeckými a socio-ekonomickými cieľmi, ktoré by mali byť konkrétne, merateľné, dosiahnuteľné, relevantné a načasované, a vyváženými ukazovateľmi výkonu, pričom sa zohľadní osobitná povaha činností v oblasti výskumu a technického rozvoja;
                        
                     
                           b)
                        
                        
                           vypracovala jednotnú a koherentnú stratégiu hodnotenia pre všetky útvary Komisie vrátane vhodných metodík a techník hodnotenia a na tento účel pripravila príručku pre hodnotenie činností rámcových programov a v tejto súvislosti ďalej rozvinula používanie hodnotiacich komisií, ktorým pomáhajú externí odborníci s cieľom zabezpečiť potrebnú úroveň nezávislosti;
                        
                     
                           c)
                        
                        
                           zvážila možnosti centralizovanejšieho hodnotenia a posilnenia koordinácie medzi príslušnými útvarmi Komisie vrátane možnosti zriadenia spoločného úradu pre hodnotenie;
                        
                     
                           d)
                        
                        
                           optimalizovala zhromažďovanie, analýzu a používanie údajov na hodnotenie takým spôsobom, aby sa mohlo lepšie merať dosahovanie cieľov programov, pokiaľ ide o výkon, výsledky a socio-ekonomické dôsledky, a zároveň by sa predišlo neprimeranému administratívnemu zaťaženiu účastníkov a tiež dosiahla čo najväčšia možná užitočnosť takýchto údajov pre rozhodovanie na európskej, národnej a regionálnej úrovni;
                        
                     
                           e)
                        
                        
                           určila druh a rozsah hodnotenia, najmä s cieľom venovať väčšiu pozornosť hodnoteniu dlhodobého vplyvu predchádzajúcich a súčasných rámcových programov s osobitným dôrazom na európsku konkurencieschopnosť; zabezpečila pre zainteresované strany včasné a dostatočné informácie o výsledkoch na účely prijímania rozhodnutí v budúcnosti.
                        
                     
         
               10.
            
            
               VYZÝVA Komisiu, aby Radu a Európsky parlament informovala o opatreniach prijatých v súvislosti s odporúčaniami Dvora audítorov na zlepšenie monitorovania a hodnotenie rámcových programov do konca roku 2008 a včas predložila stratégiu hodnotenia pre 7. RP.
            
         
               11.
            
            
               VYZÝVA Európsky dvor audítorov, aby na svoj audit nadviazal v dostatočnom predstihu pred postupom udeľovania absolutória v roku 2010 a podal o tom správu Rade a Európskemu parlamentu.
            
         
               12.
            
            
               VYZÝVA členské štáty a Komisiu, aby na účely podpory väčšieho súladu štúdií hodnotenia vplyvu vypracovaných Komisiou a členskými štátmi posilnili svoju spoluprácu a výmenu prístupov a odborných znalostí v oblasti hodnotenia vplyvu národnej účasti na rámcových programoch a vnútroštátnych výskumných a inovačných programoch, napríklad prostredníctvom európskej siete na hodnotenie VTR, pričom zohľadnia politické priority pre riadenie v Európskom výskumnom priestore.
            
         
      (1)  Dokument 7515/00 FIN 127 z 3. apríla 2000 + KOR 1 z 12. apríla 2000.
   
      (2)  Ú. v. EÚ L 412, 30.12.2006, s. 1.
   
      (3)  Ú. v. EÚ L 391, 30.12.2006, s. 1.
   
      (4)  Pozri príslušné prílohy týkajúce sa informácií, ktoré má Komisia poskytnúť výboru [napríklad príloha V rozhodnutia Rady 2006/971/ES z 19. decembra 2006 o osobitnom programe Spolupráca, ktorým sa vykonáva siedmy rámcový program Európskeho spoločenstva v oblasti výskumu, technického rozvoja a demonštračných činností (2007 – 2013), Ú. v. EÚ L 54, 22.2.2007, s. 30].
   
      (5)  Dokument 5136/08 FIN 4 RECH 5 ATO 5 COMPET 5 z 9. januára 2008.
   
      (6)  Dokument SEK(2005) 430.
   
      (7)  Dokument SEK(2007) 1341.
   
      (8)  http://ec.europa.eu/budget/documents/evaluation_en.htm